Kalli Pikas

**Kalli Pikas** (sündinud 1. aprillil 1983 Viljandis) on eesti koreograaf, maalikunstnik, tantsija ja tantsupedagoog. 

## Haridus
Kalli Pikas on õppinud aastatel 1997–2002 Ida Tantsukoolis. 2004. aastal lõpetas ta Vanemuise Tantsu- ja Balletikooli ning 2005. aastal Tartu Kõrgema Kunstikooli Pallas maali ja maalingute restaureerimise erialal. 

2012. aastal omandas ta Tartu Ülikooli Viljandi Kultuuriakadeemia etenduskunstide osakonnas tantsuõpetaja ja koreograafi kutse. Õpingute käigus kirjutas ta seminaritöö "Flamenkotants kui kultuurinähtus Eestis", milles käsitletakse Eesti flamenkotantsu 20-aastast ajalugu. 

Pikas on õppinud võistlustantsu tantsuklubis Faatum ja Teemant ja täiendanud end Hispaanias Cristina Heereni flamenkokunstide koolis. 

## Töö ja loominguline tegevus
Kalli Pikas on Lõuna-Eestis tegutsev flamenkotantsuõpetaja, maali- ja etenduskunstnik. 

### Tantsuõpetaja
Pikas töötas aastatel 2007–2008 tantsuõpetajana Tartu Katoliku Koolis ja 2009–2016 flamenkorühma õpetajana Viljandis. Hiljem on ta olnud Räpinas loovtantsu- ja flamenkoõpetaja Räpina Ühisgümnaasiumis ja lasteaias. Aastatel 2005–2019 oli ta Räpina Flamenkoseltsingu kunstiline juht. 2006. aastast töötab ta Tartus flamenkostuudios Duende tantsuõpetajana.
Tema juhendamisel on Räpina flamenkoseltsingu tantsijad osalenud tantsustuudio Duende "Primavera“ kontsertidel, Coro "Santa Maria Ole!“ *feria*'tel, festivalidel Hispaanias ja Elva eksootiliste tantsude festivalidel. 

### Koreograaf
Kalli Pikas on loonud lavastaja ja koreograafina värvinimetusi kandva tantsuetenduse sarja:  

* "Roosa" (2010, TÜ Viljandi kultuuriakadeemia III kursuse minietendus)
* "Valge" (2011)
* "Must" (2011)
* "Punane" (2012, diplomilavastus)
* "Roheline" (2013)
* "Kollane" (2016)
* "Sinine" (2018)
* "Oranž" (2019)

Pikas tõi tantsuetenduse "Roosa" lavale Viljandi kultuuriakadeemia üliõpilasena. "Kollase" eest oli Kalli Pikas 2017. aastal nomineeritud Eesti teatriaasta tantsuauhinnale. "Oranž" on Eesti esimene lõhnakujundusega lavastus.  

Pikas tegutseb koreograafina tantsustuudios Duende. Ta kuulus flamenkokvintetti Castaňo, milles tõi 2019. aastal koreograafina lavale kontsertprogrammi "Abanico". Ta on loonud koreograafia mitmele Vanemuise teatri balletigalale, ooperile “Carmen” (2014–2016) ja balletietendusele "Metamorfoosid“ (2021).

### Tantsija
Kalli Pikas on alates 2015. aastast olnud flamenkokvinteti Castaňo tantsusolist. Flamenkotantsu ja -laulu ning kitarri- ja kahonimängu viljeleva kollektiivi püsimuusikud on Jorge Arena (kitarr), Anton Golovko (kitarr ja laul), Hanna Eliisa Madilainen (kahon ja rütmiplaksud). Flamenkokvintett esines 2019. aastal Eestis rändkontserdiprogrammiga "Abanico" ning on üles astunud Venemaal, Soomes ja Lätis.

Alates 2000. aastast on Pikas flamenkotantsustuudio Duende tantsija ning ta on osalenud solistina mitmes stuudio lavastuses ja kontserdil, näiteks "Tuli ja jää", "Primavera", "Carmen", "Päev ja kogu elu". Tantsijana on ta osa võtnud ka kõigis enda loodud värvinimetusi kandvates tantsuetendustes. Tantsija rolli eest lavastuses "Kollane" sai ta 2017. aastal Eesti teatriaasta tantsukunsti auhinna nominendiks. Žürii iseloomustas teda järgmiselt: "Transtsendentne lavaline olemine ja kehaline väljenduslikkus. Puhas ja kompromissitu lavaline kohalolu ning julgus end veendunult avada." 

Kalli Pikas on olnud flamenkotantsusolist iseenda loodud koreograafiaga Vanemuise ooperis "Carmen" (2013) ning esinenud Vanemuise tantsupäevade balletigaladel ja balletilavastuses "Metamorfoosid" (2021).

### Kunstnik
Pärast õpinguid Tartu Kõrgemas Kunstikoolis Pallas on Pikas harrastanud ka maalikunsti. Tema teoste hulgas leidub nii abstraktseid värvimaale kui ka olustiku- ja maastikumaale. Seinamaalingutest suurim on kunstikooli diplomitööna 2005. aastal valminud "Kuldne eesel", mis asub Esna mõisas. 

Tema teoseid on lisaks isikunäitustele eksponeeritud järgmistel näitustel: 

* "Euroopa noored" (1999) Vanemuise kontserdimajas
* Emadepäeva näitus (1999) Vanemuise kontserdimajas
* "Hääled ja viisid" (2000), üleriigiline näitus Kullo galeriis, I järgu preemia
* "Ema ja tütre fantaasiamängud" (2000) Raekoja plats 9 galeriis
* Suvemaalide näitus (2001) Võru kultuurimajas Kannel
* "Oskus on enam kui rikkus" (2002), näitus Eesti Rahva Muuseumis
* "Ei ole üksi ükski maa" (2002) üleriigiline näitus Tallinnas
* Maalinäitus (2007) Räpina tuletõrjemajas
* "Eesti märss" (2007), üleriigiline näitus
* "Värv lõuendil ja laval" (2018) Vanemuise suures majas

Kalli Pikas on teinud kunstnikutööd lavastusele "Päev ja kogu elu", lavakujunduse lavastustele "Tuli ja jää" ja "Noche Flamenca", värvide tantsulavastuste sarjale ning stuudio Duende kontserdisarjale "Primavera".

## Tunnustus
* 2006 – Räpina linna ja valla aasta tegijate tunnustustürituse “Märka ja tunnusta” nominent
* 2008 – peaauhind rahvusvahelisel laste- ja noortefestivalil “Buen Viaje” Loret de Maris Hispaanias 

* 2007 – Räpina linna ja valla aasta tegijate tunnustusürituse “Märka ja tunnusta” hõbemärk kultuuri vallas
* 2017 – Eesti Teatriaasta tantsukunsti auhinna nominent 
* 2023 – Eesti teatri auhindade Salme Reegi nimelise lasteteatri auhinna nominent
* 2025 – Eesti teatri auhindade tantsuauhinna nominent

## Isiklikku
Kalli Pikasel on kaks tütart, kellest inspireerituna asutas ta 2020. aastal Räpinas tantsustuudio Kallid ja Pai. Tema ema Tiina Pikas on flamenko- ja kõhutantsustuudio Duende asutaja ja kunstiline juht.

## Galerii

Fail:Kalli Pikas.jpg|Kalli Pikas
Fail:Flamenkokvintett Castaňo.jpg|Flamenkokvintett Castaňo
Fail:Duende Kalli Pikas 1.jpg|Kalli Pikas. *Bata de Cola*
Fail:Flamenco tants. Kalli Pikas (1).jpg|Kalli Pikas Vanemuise "Metamorfooside" etenduses
Fail:Duende Kalli Pikas 3.jpg|Kalli Pikas ja Duende tantsijad


## Viited

## Välislingid
* "Castaño Flamenco" duett (Kalli Pikas ja Jorge Arena) Youtube, 02.07.2021
* Kalli Pikas, "Tants 3" Youtube, 25.05.2016
* Tants "Guajira con bata de cola" Youtube, 30.11.2020
* "Kalli Pikase tantsulised toimetamised Lõuna-Eestis" Ruusmaa, A. (oktoober, 2022). Tantsukuukiri nr 120